Goue Leeus vang geil in WP – en Bulls-kapteinMarvin Orie – word `n Goue Leeu. (Foto: sarugby.co.za) Die Goue Leeus se aanwinste vir die komende seisoen sluit etlike spelers uit die Westelike Provinsie en `n gewese Bulls-kaptein in. Rudolf Straeuli, die Lions se hoof- uitvoerende beampte, het insgelyks Maandag in Johannesburg bekend gemaak dat sewe senior spelers die groep verlaat. Senior spelers van ander bonde wat Goudstad toe verhuis, is Marvin Orie (slot van die Bulls, wat die span al in n oefenwedstryd aangevoer het), Sti Sithole (WP-stut, wat vanjaar Superrugby vir die Kings gespeel het) en Johannes Jonker (`n stut van Grens). Uit eie klubgeledere word die span deur die vleuels Aphiwe Diyantyi (Universiteit van Johannesburg) en Dean Gordon (Raiders) aangevul. Vier o.21-spelers uit die WP trek Gauteng toe: Ruan Brits (haker), Nyasha Tarusenga (flank), Cyprian Nkomo (senter) en Jaco Willemse (slot). Die Leeus het ook die diens van Bheki Shongwe, `n stut van die Luiperds, bekom. Dit is reeds geruime tyd bekend dat die Springbok-losskakel Marnitz Boshoff, by die Pro12-kampioen, die Ierse provinsie Connacht aansluit. Ander senior spelers wat vrygestel word, is Martin Muller, MB Lusaseni (albei slotte), JW Bell (veelsydige agterspeler), Steph de Wit, Ruaan Lerm en Ramone Samuels (almal losvoorspelers). Samuels het ook vir die Lions gehaak. Lerm sluit glo by die Pumas aan.